Pta-kleuter in hospitaal ná wildtuinbesoek | Maroela Media
'n Vierjarige dogtertjie van Pretoria word in die hoësorgeenheid van 'n hospitaal in die ooste van die stad behandel nadat sy tydens die skoolvakansie malaria in die Krugerwildtuin opgedoen het.
Die dogtertjie se pa, wat verkies om anoniem te bly, het Woensdag aan Maroela Media gesê sy kind is Saterdag na die hospitaal geneem nadat sy 'n hoë koors ontwikkel het.
"Ons het dadelik vermoed sy mag dalk malaria hê en het vir dokters by die hospitaal gesê om daarvoor te toets. Ons was by Skukuza en Berg-en-dal, wat nie juis 'n hoërisiko-malariagebied is nie," het hy gesê.
Die kleuter is in die hospitaal se hoësorgeenheid opgeneem en het aanvanklik nie op moderne behandeling gereageer nie en die medikasie uitgebraak. Haar dokters moes daarna 'n ouer soort medikasie, Quinine, binneaars toedien. Die pa het gesê dié medikasie word nie meer dikwels gebruik nie, aangesien dit meer newe-effekte as die hedendaagse medisyne het.
"Haar toestand het van Maandag af begin om baie te verbeter en haar dokters is tevrede. Sy is amper gesond en as alles volgens plan verloop behoort sy teen die naweek ontslaan te word," het hy gesê.
Hy het gesê gerugte wat die ronde doen dat daar 'n tekort aan medikasie is vir malaria by die hospitaal waar sy behandel word, is onwaar.
Die dogtertjie is die egpaar se enigste kind. Die pa het mense aangeraai om eerder versigtig te wees en vooraf medikasie vir malaria te neem al besoek hulle lae-risiko-gebiede. "Dit is beter om voorsorg te tref en versigtig te wees as om aan te neem dit gaan nie gebeur nie," het hy gesê.
Die Krugerwildtuin het intussen Woensdag die publiek gewaarsku om die nodige voorsorgmaatreëls teen malaria te tref as hulle die park besoek. Dit volg na 'n aantal malariagevalle in die gebied van die Ehlanzeni-distriksmunisipaliteit, in die suide van die wildtuin, onlangs aangemeld is.
William Mabasa, algemene bestuurder van die wildtuin se kommunikasie- en bemarkingsafdeling, het gesê hoewel daar altyd 'n risiko is om malaria tydens 'n besoek aan die wildtuin op te doen, strek die malariaseisoen van Oktober tot April, met Maart en April wat die hoogste risiko-tydperk is.
Hy het alle besoekers wat malaria in die wildtuin opgedoen het, versoek om dit by die wildtuin se mediese personeel op Skukuza by 013 735 5638 aan te meld.
"Deur die voorvalle dadelik aan te meld sal dit ons personeel in staat stel om die situasie te monitor en probleemareas te identifiseer waar daar opgetree moet word," het Mabasa gesê.
My gesin (pappa + 3 Kinders) was in noorde van die wildtuin gedurende laaste skoolvakansie. Voorsorgmedikasie het ons R2000 uit die sak gejaag.
Wonder hoe malaria effektief bestry moet word, as voorsorgmedikasie so absurd duur is?
Toe DDT nog beskikbaar was het hulle malaria 90% onder beheer gehad.
Bid vir haar. Dit is glad nie lekker nie. Ek het dit n kaar terug gehaad. Aseeblief almal bid vir haar.
Musina Limpopo het albaie gevalle gehad van Malaria die laaste maand, ergste is dis nog nie eers seisoen ten volle nie
Van wanner is die wildtuin nie n hoe risiko gebied vir malaria?! Wonder net of sy profilakse gebruik het. Mense is darem maar blasé en ongelig oor malaria.